ru en kk ky ru ru ky ky ru ru ru bg ru ru ru en hbs_cyr ru ky hu ky ru ky mn ky ky kk ky ky ky ky ky ky ky ky ru ky ky ky ky mn bg mk ky ky ky ky ky ky ru ky ky ky ky ky ky ru ru
"Айат пресс", 29.01.09 - 3-бет: •
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
Өпкүң келсе өөп ал, тепкиң келсе тээп ал
Укук коргоочулар "Кыргызстанга коомдук палатанын кереги жок, ансыз да төрт буту аксак итке бешинчи аксак бутту жабыштырып атабыз" деп айгай салса, дагы бирөө "бул элди алаксытуу үчүн жасалган комедия" десе, бирөө "антиконституциялык структура, өлкө мындай арзан трюктарга муктаж эмес" деп чыгышкан. Оппозиция болсо "Бакиев бийлигин бекемдеп, элдин көзүн будамайлоо аргасын издеп атат" деп опурулду. Мейли, кыйкырып-өкүрөлү, бирок "буюрбаган ашка мурун канайт" болуп эмнеге жаңы башталган нерседен кынтык издеп, кыйкым таап, кыйсыпыр түшө беребиз? Эми кааласаңар да, каалабасаңар да, жактырсаң, жактырбасаң да 45 адамдан турган коомдук ордо кеңеш түзүлүп, "эл менен бийликтин ортосунда көпүрө болуп, бийлик көрбөгөндү көзгө сайып көргөзүп, укпаганды угузабыз" деген жаңы милдеттемелерди жүктөнүштү. Анткен менен "алар элдин кызыкчылыгын коргоп, эрдик жасаганга кудуреттери жетеби же бийлик "айт" десе "ойт" деп, "өгүз өлбө, араба сынба" көз караш менен өз кызыкчылыктарына кызмат өтөбөйбү?" деп кооптонгондор жок эмес. 45 адамдын фамилиясын окугандар "аа, баягы, баягылар эле экен" деп шаабайы суугандар да жок эмес. Ошентсе да Ордо кеңештин курамын кыргыз эли сыйлаган, сыймыктанган бир топ татыктуу инсандар толукташты. Азырынча "биз эч кимге көз каранды эмеспиз, эч кимдин камчысын чаппайбыз" деп өрөпкүп жаткан учурлары, ылайым ошондой болсун.
Айтмакчы, жакынкы күндөрү уюм төрагасы шайланып, кеңештин алгачкы жыйыны бир айдын ичинде өтүшү керек. Эмитен эле кеңешке төрага болом деп жутунгандар жок эмес, угушубузда бул орунга жүгүргөндөрдүн тизмеси узарып баратыр. Бирок, "Жаңы Кыргызстан" партиясынын лидери Үсөн Сыдыковдун ыңгай-шарты, шансы чоң дегендер четтен табылат. "Жүгүргөн албайт, буюрган…" демекчи күтө туралы… Ордо кеңеш оомал-төкмөл дүйнөгө оомат алып келгенге кудурети жетеби жокпу, аны да көрө жатарбыз. Алдыда көптүн үшүн алып, түнү түйшөлтүп, түшүнөн чочуткан жаз келатат, анан "жөжөнү күздө санайбыз". "Калкка эп келсе, хан төөсүн соет" демекчи төөнүн карды жарылган мезгилди күтөбүз да…
"Алдуу алсызды күнөөлөйт" беле?
"Акыйкат үчүн" кыймылынын жана Коомдук парламенттин
Урматтуу Мекендештер! 2009-жылдын 30-январында Бириккен оппозиция лидерлери Текебаев, Жекшенкулов, Шерниязов, Чотонов жана Муралиев Карнегинин Москванын атайын чакыруусу менен Кыргызстандагы саясий системанын Жаңы Концепциясын презентациялоо максатында Москвага учушмак. Презентациядан сырткары ал жерде Орусиянын саясый элитасы жана ишмерлери менен жолугушуу пландаштырылган. Делегация жетекчиси - Коомдук парламент, "Акыйкат үчүн" кыймылынын лидери Жекшенкулов дайындалган. Бирок, тилекке каршы, 2009 - жылдын 22-январында КРнын Башкы прокуратурасы экс-министр Жекшенкуловду ойдон чыгарылган "айыптын" негизинде күнөөлөп, Кытай өкмөтү тарабынан берилген техникалык грант боюнча иш козгоп жиберет. Ооба, техникалык грант берилген, Кытай өкмөтүнүн келишиминде көрсөтүлгөн шарты боюнча Кыргызстанга курулуш материалдары, жабдуулар алынып келинип, Кытай адистери өздөрү объектини реконструкциялап жабдышкан, өздөрү берген материалдарды өздөрү иштетишкен. Бул жумуш ШКУнун жыйынын өткөрүүгө байланыштуу Президент Курманбек Бакиевдин тапшыруусу боюнча аткарылган. ШКУга байланыштуу даярдыктар, дурус иштер ал кездеги ТИМ министри Жекшенкулов Президент Бакиевдин ыраазычылыгына да арзыган…
…Көрсө, Кытайдан келген эшиктердин ордуна башка эшиктер салынып калыптыр. Тапкан күнөө, таккан айыптары ушул. Саясый буюртма алган "иш аткаруучулар" Кытайдан алынып келинген каалгалар министрликтин дипсервис кампасында сакталып турганына карабай Жекшенкуловго Бишкектен чыкпоо талабын коюшуп, ага кол койдуруп алышты.
Биз муну укук коргоо органдырынын укук тебелөөсү деп эсептейбиз. Бул иш эч негизсиз, орду жок айыптоо деп чечкиндүү айта алабыз.
Бул "иштин" негизги максаты - Жекшенкуловду Москвага жибербөө, ал жердеги саясий чоң күчкө, саясий элитага аралаштырбоо. Кыргыз бийлигинин, бийлик саясатынын чүмбөтүн ачууга мүмкүнчүлүк бербөө…
Редакциядан: материал айрым редакциялык оңдоолор менен кыскартылып берилди.
Эт дегенде эт-бетинен кетчү элек
Табышмактуу өлкөбүздө ушундай болуп атат. Мурдагы жылдарда баалардын өсүшүн дал ушул күйүүчү майга, анын дүйнөлүк ( негедир башка жакшылыктарды эмес, "дүйнөлүк крисиз" дегенди тез кабыл алышат) баасынын туруксуздугуна шылтай салышчу. Кудай жалгап дүйнөдө күйүүчү майдын наркы кийинки мезгилде кескин ылдыйлады. А бизде кайра-кайра какшатып, маалкаттып атып айтаарлык арзандаса да, азык-түлүк жана башка товарлардын баасы тескерисинче жогорлоп баратканы таңгалтат.
Эсеби маселен эң зарыл нан менен эттин баасы өөдөлөп туруп алды. Дандын го себептери көп экен. А этке эмне болду? Элет базарына барсаң майда жандыгы, бодосу шыкалат. "Арзан кетип атат" деп ээси ыйлайт. Анан эле мал союлуп, Бишкектин эт сатуучу базар павильондорунун илгичине келгендеги эттин баасы ойлонтот, сөзсүз шектентет. Бул жерде кандай "сыр" бар?
Эмесе обу жок кымбатчылыктын, өндүрүүчү менен сатуучунун ортосундагы "оюндун" көпчүлүккө жашыруун деле эмес сырын дагы бир жолу билдирсек, тиешелүү жетекчилер билмексенге салбай, базар баасын же так айтканда эт өндүрүүчү менен эт ала турган адамдын ортосунда түз соода мамилесин жөндөгөнгө жарар бекен... Маселен кыргызга айрыкча зарыл, өтө жагымдуу эт азыгы кардардын казанына оңой түшпөйт. Фермерби же мал ээси дейбизби, малын ортомчуга сатат. Ал союп Ош, Аламүдүн базарына жеткирип, экинчи ортомчуга карматат. Үчүнчүсү - сатуучу кардарга сунат. Ошентип үч катар колдон өтүп келген кайран эт, чүйгүн эт, өкмөтүңдү да, бензиниңди да тоотпой, барга мол, жокко шор болуп казапканада уй, кой, жылкы, "Халал", чочко эти ж. б. деп кызарып турат.
Кыргызстанда грек-рим күрөшү боюнча республикалык чемпионат аягына чыкты. Анда 60 кг салмактагылар арасынан биринчиликке Атай Койчукулов, экинчиге Азиз Бейшалиев, үчүнчүгө Алексей Ялома менен Алмаз Түмөнбаевдер чыгышты. Ал эми 74 кг салмактуулардан 1-орун Магомед Мутаев, 2-орун Асылбек Бөдөшев, 3-орун Бекзат Малаканов жана Үсөнбек Жээналиев. 96 кг салмактагылардан 1-орун Азат Эркинбаев, 2-орун Мухаммед Орозов, Камбар Жоробеков менен Тынчтык Зулпукаров үчүнчү орунду алышты.
Булардын арасынан Магомед Мутаев грек-рим күрөшү боюнча жаштар арасында Кыргызстандын чемпиону аталды, анын спорттук карьерасында биринчи ийгилиги.
15 жаштагы фигуристка Карина Ураимова Кыргызстандын атынан эл аралык конкурстарда ат салышат. Жети жашынан гимнастика менен машыгып, тогуз жашынан баштап Новосибирскиде муз үстүндө бийлөөгө катышып жүрчү. Буга чейин Сибир шаарларында бир канча таймаштарга катышкан. Эми кыргыз жергесине келип, эл аралык аренада өз Мекенинин туусун желбиретип келүүнү пландап атат.
Жумгалдын Чаек айылында Шортон көлүнүн үстүндө профессор Эркинбек Матыевдин элесине арналган 7 команда катышкан хоккей турниринде "Дордой-Ала-Тоо" командасы бешинчи жолу жеңишке жетишти. Жеңүүчүлөр финалдык таймашта "Тенти-Аке" командасы менен беттешип, дарбазага жети шайба киргизишип, жыйынтыгында 7-1 упай менен утушка ээ болушту. Бронзо сыйлыгын "Тыналы" командасы алды. Кийики таймаш 7-февралда Нарында өткөрүлсө, хоккей боюнча Кыргызстандын чемпионаты Бишкекте биринчи ирет 21-февралда болот.
Кожомкул атындагы спорт ордосунда баскетбол боюнча "Форвард" лигасынын чемпионаттык туру өттү. Эл аралык турнирге "Гинес-29" командасы катышууга кеткен үчүн "Тулпар -Скиф" командасы менен беттешпегендиктен, баскетбол күйөрмандары арманда калган менен "КТУ Манас"- "Ак Барс" (49-133); "Мобилдик тармактар" - "КРСУ-Меркури" (107-38) беттешүүлөрү бүйүр кызытты.
Бишкектин Биринчи май районундагы таланттуу балдар борборунда 31-январдан 1-февралга чейин тез шахмат боюнча республикалык балдар турнири өтөт. Ага сегиз жаштан он алты жашка чейинки шахматчылар катыша алат. Турнирде белгилүү шахматчылар Диана Лобода, Шахнози Мусаева ж.б. болот.
Ар бир оюн он беш мүнөттөн ашпай, акылга бай, зирек өспүрүмдөр шахмат талаасында салгылашмакчы.
Балык болуп калсак не?
Сууда сүзүү федерациясынын жаңы президенти израил атуулу Габриель Ваноно спорт ордосундагы бассейнди оңдоп-түзөп иштетүүнүн камын көрүп, спорттун бул түрүн өнүктүрүү боюнча чоң пландарды максат кылды. Эң башкысы сууда сүзүүгө жаш балдардын кызыгуусун арттырып, ар кандай мелдештерди уюштуруп, андан соң эл аралык турнирлерге ат салышуу.